จีนเรียกร้องเจรจาสงครามยูเครน ย้ำ “รวมชาติอย่างสันติ” กับไต้หวัน สำนักข่าวต่างประเทศรายงานจากนครนิวยอร์ก ประเทศสหรัฐอเมริกา เมื่อวันที่ 25 ก.ย. ว่านายหวัง อี้ มนตรีแห่งรัฐและรมว.กระทรวงการต่างประเทศจีน กล่าวถ้อยแถลงต่อที่ประชุมสมัชชาสหประชาชาติ ( ยูเอ็นจีเอ ) ครั้งที่ 77 เมื่อวันเสาร์ มีเนื้อหาตอนหนึ่งเกี่ยวกับสถานการณ์ในยูเครน ว่าพื้นฐานของการแก้ไขวิกฤติการณ์อันยืดเยื้อครั้งนี้ คือการทำความเข้าใจกับ “ความวิตกกังวลที่ชอบธรรม” ของทุกภาคส่วนซึ่งมีความเกี่ยวข้อง ขณะเดียวกัน เจ้าหน้าที่การทูตหมายเลขหนึ่งของจีน เรียกร้องการร่วมกันหาทางออกอย่างสมดุลให้กับทุกฝ่าย ผ่านการเจรจาอย่างสันติตามแนวทางการทูต ควบคุมความขัดแย้งในยูเครนให้อยู่แต่ “ภายในวงจำกัด” ตลอดจนการปกป้องสิทธิและผลประโยชน์ของประเทศกำลังพัฒนา นอกจากนี้ หวังกล่าวถึงสถานการณ์ในไต้หวัน ยืนยันจีนยึดมั่นและเดินหน้านโยบาย “การรวมชาติอย่างสันติ” กับรัฐบาลไทเป และจะต่อสู้กับ “ทุกกิจกรรมที่สื่อถึงการแบ่งแยกดินแดนและการฝักใฝ่เอกราช” พร้อมทั้งย้ำว่า การรวมชาติอย่างสันติเท่านั้น จึงจะนำพาสันติภาพให้เกิดขึ้นกับช่องแคบไต้หวัน. เครดิตภาพ : REUTERS
See Details: จีนเรียกร้องเจรจาสงครามยูเครน ย้ำ “รวมชาติอย่างสันติ” กับไต้หวัน